คลังปรับจีดีพีปี59เหลือโต 3.7%
สำนักงานเศรษฐกิจการคลัง คาดเศรษฐกิจไทยปี2559 เติบโต 3.7% จากเดิมที่คาดการณ์ 3.8%
28 ม.ค. 2559

สำนักงานเศรษฐกิจการคลัง คาดเศรษฐกิจไทยปี2559 เติบโต 3.7% จากเดิมที่คาดการณ์ 3.8%
เมื่อวันที่ 28 ม.ค. นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่าเศรษฐกิจไทยในปี 2558 สามารถขยายตัวได้ 2.8 % เพิ่มขึ้นจากปีก่อนหน้าที่ขยายตัว 0.9%โดยมีปัจจัยสนับสนุนหลักจากการใช้จ่ายภาครัฐที่มีแนวโน้มขยายตัวต่อเนื่องซึ่งได้รับแรงหนุนจากมาตรการกระตุ้นเศรษฐกิจของรัฐบาล
สำหรับเศรษฐกิจไทยในปี 2559 จะขยายตัวได้ 3.7% จากที่คาดการณ์ก่อนหน้านี้ที่ 3.8% โดยเศรษฐกิจขยายตัวในอัตราเร่งขึ้น เนื่องจากจากมาตรการสนับสนุนของภาครัฐ อาทิ โครงการเพิ่มความเข้มแข็งของเศรษฐกิจฐานรากตามแนวประชารัฐ ที่รัฐบาลสนับสนุนเงินทุนให้แก่กองทุนหมู่บ้านโครงการลงทุนยกระดับโครงสร้างพื้นฐานขนาดใหญ่ด้านการคมนาคมขนส่ง และกรอบวงเงินงบประมาณรายจ่ายลงทุนในปี 2559 ที่เพิ่มขึ้น
นายกฤษฎา กล่าวว่า ในการประมาณการเศรษฐกิจไทยจำเป็นต้องคำนึงถึงปัจจัยเสี่ยงที่ต้องติดตามอย่างใกล้ชิด อาทิ ความผันผวนของราคาน้ำมันในตลาดโลกและการฟื้นตัวของเศรษฐกิจโลกที่ยังคงอ่อนแอ